رمضان في عوض يكون شهر ديال الروحانيات والعبادات كيولي عند المغاربة شهر ديال المقاتلة والقطعة واللهطة والتنوعير، وشهر ديال النفاق الإجتماعي والصيام بالجميل، أغلب السويقات لي فالأحياء الشعبية كتنوض فيهم حروب أهلية بالعشية، دوريات الاحياء لي كيتنضمو بمناسبة رمضان ديما كتنوض فيهم بالسيوفة وبنادم لاعب مقطوع بحال الى لاعب على كاس العالم،الإدارات بزاف منهم راه بحال الى كيخدمو غير نص نهار، التجار مستغلين هاد الشهر ومغليين من أي حاجة، المواد الإستهلاكية بصفة عامة كيتزاد ثمنها، قبل الفطور كتولي كتغامر بحياتك إلى خرجتي بطوموبيل أو شديتي طاكسي إحتمال كبير تنوضها معاه حيت غادي يبغي يديك فين باغي هو ماشي نتا، هادشي بلا منهضرو على أنواع المخدرات لي كيكثر الإستهلاك ديالها فهاد شهر تعويضا لغياب الطاسة. بالإظافة الى التبرزيط ديال زيد ساعة نقص ساعة، ودوران رمضان بما أنه شهر قمري، فمرة جاي فالصيف مرة فالشتا، وفالصيف راه كيهرس الرواج والموسم السياحي والعطل، علاش لي ماتقررش الدولة بما أنها باقا قيمة على الشأن الديني وتفيكسي رمضان فالشتا، بالظبط شهر جوج شهر قصير زوين الصالير مكيتقاداش فيه قبل الوقت، الحال بارد النهار القصير، وشهر مافيه لا موسم سياحي لا رواج لا تاحاجة شهر مقتولة فيه الوقت، هذا هو أنسب شهر يكون فيه رمضان ولي يقدرو يصوموه المغاربة بلا هاد مظاهر الفناء فالشوارع، أصلا النهار فشهر جوج كاع مكتحس بيه كيفاش داز. بما أن رمضان شر لا بد منه، والدولة باقا باغا تحافظ عليه ومتشبتة بيه وكتحميه بنص قانوني وبعقلية تشريعية، وبما أنه شهر كيديرو فيه المغاربة عكس الغرض منو والاصل في تشريعه، فراه خاص الدولة بصح مادام أنها كتقلب على نمودج إسلامي خاص فراه خاص ترجل وتفيكسي رمضان فشهر جوج، أصلا المغاربة مكيصوموهش فالوقت إلا نادرا وديما معطلين على كاع العالم بنهار كنوع من التميز والتصرف كأن البلاد لا زالت قطب ديني كما كانته منذ قرون، إذن شنو الفرق بين نهار وشهورة، مادام أن انتيجة غادي تكون مرضية وغادي يصوموا المغاربة بعقلهم عوض هاد الروينة لي كيعيشو دابا لي أبعد ما يكون على شهر الرحمة والغفران. 
علاش لي ماتقررش الدولة بما أنها باقا قيمة على الشأن الديني وتفيكسي رمضان فالشتا، بالظبط شهر جوج شهر قصير زوين الصالير مكيتقاداش فيه قبل الوقت، الحال بارد النهار القصير